Bejaardes met rooi lippe en groot harteDie vroue van Parow-seniorsentrum het hulle steun aan die #HelpHanna-projek gegee deur geld vir die veldtog in te samel. Foto: Verskaf. Rooi lippe is beswaarlik iets wat ŉ mens met ŉ senior burger verbind, nog minder sanitêre ware. Die vroue van die Parow-seniorsentrum in Parow, Kaapstad het egter heelhartig hulle ondersteuning vir die #HelpHanna-projek gewys deur hulle lippe helderrooi te maak en geld vir dié projek in te samel. Die #HelpHanna-projek, wat sanitêre ware aan 3 700 behoeftige meisies oor die land bied, het in Augustus bewusmaking oor meisies se nood geskep deur die publiek aan te moedig om hulle lippe rooi te maak en foto’s op sosiale media te plaas. “Ons wil graag mense laat besef dat meisies die reg het op gehalte-onderrig en nie weens ŉ tekort aan sanitêre ware skool moet misloop nie,” sê Michellé Burger, projekorganiseerder by Helpende Hand. “En meisies moenie skaam wees om daaroor te praat as hulle nie genoeg produkte het nie. Daarom het ons dit op sosiale media bemark met die rooi lippe-veldtog.” Dit is juis hoe die bejaardes bewus geword het van die projek. Die personeel by die dienssentrum het op Facebook bewus geraak van die #HelpHanna-projek en besluit om betrokke te raak. Daar is tans 178 senior burgers wat betrokke is by die dienssentrum wat elke Vrydag ŉ aktiwiteit bywoon. Onder meer word daar uitgereik na minderbevoorregtes. Volgens Annaleen Nel, bestuurder van die Parow-seniorsentrum, wil hulle deur die aktiwiteite seker maak dat bejaardes in pas bly met hulle gemeenskap. “Ons wil graag die publiek bewus maak dat bejaardes steeds betrokke in die gemeenskap is en wil wees. Ons wil graag teruggee aan die gemeenskap wat so baie vir ons gedoen het.”